Κανονισμός (ΕΚ) αριθ. 1044/2003 της Επιτροπής

της 18ης Ιουνίου 2003

για την τροποποίηση των κανονισμών (ΕΚ) αριθ. 451/2000 και (ΕΚ) αριθ. 1490/2002

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2003/31/ΕΚ της Επιτροπής(2), και ιδίως το άρθρο 8 παράγραφος 2 δεύτερο εδάφιο,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3600/92 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2266/2000(4), ο κανονισμός (ΕΚ) αριθ. 451/2000 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1490/2002(6), και ο κανονισμός (ΕΚ) αριθ. 1490/2002 θεσπίζουν τους λεπτομερείς κανόνες για την εφαρμογή του πρώτου, δεύτερου και τρίτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ. Το πρόγραμμα αυτό συνεχίζει να εφαρμόζεται.

(2) Η πείρα από το πρώτο στάδιο έδειξε ότι απαιτείται ενισχυμένη συνεργασία μεταξύ των κρατών μελών για να διασφαλιστεί η ταχεία και συνεπής λήψη αποφάσεων. Οι διατάξεις που αφορούν το τρίτο στάδιο προβλέπουν ότι πρέπει να καταβάλλονται στα κράτη μέλη τέλη, όχι μόνο για την εργασία τους ως κράτους μέλους εισηγητή αλλά και για άλλες δραστηριότητες που προβλέπονται για το στάδιο αυτό, ώστε να εξασφαλιστούν οι απαιτούμενοι ίδιοι πόροι για το έργο τους. Για λόγους συνοχής, πρέπει να προβλεφθεί στον κανονισμό (ΕΚ) αριθ. 451/2000 διάταξη για την καταβολή τέτοιων τελών και κατά το δεύτερο στάδιο.

(3) Όταν η Ευρωπαϊκή Αρχή για την Ασφάλεια των Τροφίμων (ΕΑΑΤ) πραγματοποιεί αξιολογήσεις, μπορεί να συμβουλεύεται εμπειρογνώμονες. Είναι αναγκαίο να εξασφαλίζονται οι ίδιοι πόροι για τα κράτη μέλη, όταν διοργανώνονται τέτοιες διαβουλεύσεις.

(4) Ως εκ τούτου, πρέπει να τροποποιηθούν οι κανονισμοί (ΕΚ) αριθ. 451/2000 και (ΕΚ) αριθ. 1490/2002.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τροποποίηση του κανονισμού (ΕΚ) αριθ. 451/2000

Το άρθρο 12 του κανονισμού (ΕΚ) αριθ. 451/2000 τροποποιείται ως εξής:

1. Η παράγραφος 1 αντικαθίσταται από το ακόλουθο κείμενο:

"1. Τα κράτη μέλη θεσπίζουν καθεστώς που υποχρεώνει τους κοινοποιούντες να καταβάλλουν τέλος ή επιβάρυνση για το διοικητικό χειρισμό και την αξιολόγηση των κοινοποιήσεων και των φακέλων."

2. Η παράγραφος 2 τροποποιείται ως εξής:

α) το στοιχείο α) αντικαθίσταται από το ακόλουθο κείμενο:

"α) απαιτούν την πληρωμή τέλους ή επιβάρυνσης για κάθε κοινοποίηση και για κάθε υποβολή φακέλου."

β) το στοιχείο γ) αντικαθίσταται από το ακόλουθο κείμενο:

"γ) μεριμνούν ώστε το τέλος ή η επιβάρυνση να εισπράττεται σύμφωνα με τις οδηγίες που δίδονται από τον οργανισμό κάθε κράτους μέλους που εμφαίνεται στο παράρτημα VI και τα έσοδα από τα τέλη ή την επιβάρυνση να χρησιμοποιούνται για την αποκλειστική χρηματοδότηση των δαπανών που πραγματοποιούνται από το κράτος μέλος εισηγητή για την αξιολόγηση και το διοικητικό χειρισμό των κοινοποιήσεων και των φακέλων για τους οποίους το κράτος μέλος είναι εισηγητής ή τη χρηματοδότηση γενικών δραστηριοτήτων των κρατών μελών οι οποίες απορρέουν από τα άρθρα 7 και 8."

Άρθρο 2

Τροποποίηση του κανονισμού (ΕΚ) αριθ. 1490/2002

Στο άρθρο 17 του κανονισμού (ΕΚ) αριθ. 1490/2002, η παράγραφος 2 στοιχείο γ) αντικαθίσταται από το ακόλουθο κείμενο:

"γ) μεριμνούν ώστε το τέλος ή η επιβάρυνση να εισπράττεται σύμφωνα με τις οδηγίες που έχουν δοθεί από τον οργανισμό σε κάθε κράτος μέλος που απαριθμείται στο παράρτημα ΙV και τα έσοδα από τα εν λόγω τέλη ή τις επιβαρύνσεις να χρησιμοποιούνται για την αποκλειστική χρηματοδότηση των δαπανών που πραγματοποιούνται από το κράτος μέλος για την αξιολόγηση και το διοικητικό χειρισμό των φακέλων για τους οποίους το κράτος μέλος είναι εισηγητής ή για τη χρηματοδότηση γενικών δραστηριοτήτων των κρατών μελών που απορρέουν από τα άρθρα 9, 10 ή 11."

Άρθρο 3

Θέση σε ισχύ

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Ιουνίου 2003.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 101 της 23.4.2003, σ. 3.

(3) ΕΕ L 366 της 15.12.1992, σ. 10.

(4) ΕΕ L 259 της 13.10.2000, σ. 27.

(5) ΕΕ L 55 της 29.2.2000, σ. 25.

(6) ΕΕ L 224 της 21.8.2002, σ. 23.